## Educació publica les bases del Pla GenT2 per a donar suport a la contractació i estabilització de personal investigador

*** S’incorporen dos noves modalitats d’ajudes per a potenciar la transferència de coneixement cap al teixit productiu
* La nova orde preveu finançament per a garantir l’estabilitat del personal investigador i la continuïtat dels projectes en marxa**

La Conselleria d’Educació, Cultura, Universitats i Ocupació ha publicat en el [Diari Oficial de la Generalitat Valenciana (DOGV)](https://dogv.gva.es/va/resultat-dogv?signatura=2025/13442) l’orde de bases que regula el Programa per al suport a la contractació i estabilització de les persones investigadores amb talent generació talent i transferència-Pla GenT2. Esta nova orde millora el disseny de l’anterior Pla GenT, vigent des de 2017.

L’objectiu del Pla GenT2 és atraure i retindre talent d’excel·lència internacional a través d’ajudes i subvencions als centres d’investigació, universitats públiques i universitats privades de la Comunitat Valenciana.

Amb això es pretén enfortir l’excel·lència del sistema valencià d’I+D+i, incrementar la seua projecció internacional i facilitar la captació de fons europeus.

La iniciativa també aspira a consolidar la carrera de jóvens investigadors amb projecció internacional, donant suport a l’inici i desenrotllament dels seus projectes d’investigació i afavorir la transferència de la investigació d’avantguarda i la incorporació de personal investigador al sector productiu de la Comunitat Valenciana.

**Novetats clau**

Una de les principals novetats de l’orde és la inclusió explícita del suport a l’estabilització de les persones investigadores amb talent ja incorporades al sistema valencià d’I+D+i que no s’arreplegava en l’anterior pla.

D’esta manera, la Generalitat es compromet a donar suport als projectes i contractes d’este personal investigador donant continuïtat a la recepció de fons per al desenrotllament dels projectes ja iniciats, després de l’estabilització del personal investigador, evitant la seua finalització abrupta, que podria frenar el desenrotllament dels projectes i desincentivar els investigadors i investigadores a estabilitzar-se.

A més, la nova regulació posa el focus en la transferència de coneixement cap al teixit empresarial, en línia amb les prioritats marcades per les estratègies europees, estatals i autonòmiques en matèria d’innovació.

Per a dur-ho a terme, s’incorporen dos noves modalitats de contractació orientades a la transferència tecnològica des de les institucions d’investigació de la Comunitat Valenciana cap a les empreses valencianes.

D’esta manera, el Pla Gent2 preveu cinc modalitats d’ajuda destinades a la contractació i estabilització del personal investigador doctor per al desenrotllament d’un projecte d’I+D+i (programa DEGENT); la contractació i estabilització de doctors i doctores amb experiència internacional (programa EIGENT); i les dirigides a l’excel·lència científica d’investigadors i investigadores júnior (programa JIGENT).

La quarta modalitat està dirigida a subvencionar la realització de tesis doctorals industrials d’excel·lència per part de personal investigador en associacions empresarials, parcs tecnològics, empreses, centres i administracions públiques de la Comunitat Valenciana (programa INGENT).

Finalment, es destinaran ajudes a la incorporació de personal investigador doctor d’excel·lència per a desenrotllar projectes de transferència del coneixement en associacions empresarials, parcs tecnològics, empreses, centres tecnològics i administracions públiques de la Comunitat Valenciana (programa EMGENT).

Fecha: 03/05/2025